-ՀՀ քրեական գործող օրենսդրությամբ նախատեսված են անչափահասների քրեական պատասխանատվության, պատժի նշանակման և տեսակների սահմանման, ինչպես նաև քրեական պատասխանատվությունից և պատժից ազատելու, վաղեմիության ժամկետները հաշվելու և դատվածությունը մարելու հատուկ պայմաններ, որոնք շատ դեպքերում տարբերվում են ընդհանուր կանոններից: Այնուամենայնիվ, գործող օրենսդրական կարգավորումը զերծ չէ թերություններից: Մասնավորապես, վերանայման կարիք ունի անչափահասների համար նախատեսված պատժի համակարգը: Անհրաժեշտ է ոչ միայն հստակեցնել պատիժներ սահմանող նորմերի օրենսդրական լուծումները, այլև նախատեսել անչափահասների նկատմամբ առավել նպատակահարմար պատժատեսակներ: Բացի այդ, անհրաժեշտ է ընդլայնել դաստիարակչական բնույթի հարկադրանքի միջոցների կիրառման պրակտիկան: Հաշվի առնելով անչափահասների սոցիալ-հոգեբանական առանձնահատկությունները՝ վերջիններիս նկատմամբ կիրառվող քրեաիրավական ներգործության միջոցները պետք է առաջին հերթին նպատակաուղղված լինեն նրանց դաստիարակությանը և ուղղմանը, չափահասների բացասական ազդեցությունից պաշտպանելուն, այլ ոչ թե ինքնանպատակ ազատազարկելուն: Այս առումով, ավելորդ չեմ համարում նշել, որ ներկայում մշակվում է ՀՀ քրեական նոր օրենսգրքի նախագիծը, որով համակարգային լուծում կտրվի վերը նշված խնդիրներին: